**อนุสรณ์สถานใหญ่มันซูแด** (โชซ็อนกุล: 만수대대기념비; ฮันจา: 萬壽臺大紀念碑) หรือ **อนุสรณ์สถานใหญ่เขามันซู** (Mansu Hill Grand Monument) เป็นหมู่อนุสรณ์สถานในเปียงยาง ประเทศเกาหลีเหนือ ประกอบไปด้วยประติมากรรมรวม 229 ชิ้น ที่ระลึกถึงการปฏิวัติของชาวเกาหลีและผู้นำของเกาหลีเหนือ ใจกลางของอนุสรณ์สถานคือรูปปั้นทองแดงแสดงรูปผู้นำสูงสุดของเกาหลีเหนือ ความสูง 22 เมตร (72 ฟุต) สองรูปปั้น คือ รูปปั้นคิม อิล-ซ็อง และ คิม จ็อง-อิล

ประวัติศาสตร์
-------------

การเปลี่ยนแปลงของอนุสรณ์สถาน: *ซ้าย*: ภาพเมื่อปี 2010 แสดงรูปปั้นคอมอิลซ็องสวมชุดเหมาและมีใบหน้าที่อ่อนเยาว์, *บนขวา*: ภาพถ่ายปี 2012 เห็นรูปปั้นของคิมอิลซ็องที่มีสีหน้ายิ้มแย้มและชราลง สวมสูทแบบตะวันตก รวมถึงมีรูปปั้นของคิมจ็องอิลเพิ่มเข้ามา, *ล่างขวา*: ภาพถ่ายปี 2014 เห็นรูปปั้นของคิมจ็องอิลในชุดเสื้อคลุมปาร์กา
เมื่อเดือนเมษายน 1972 คิม จ็อง-อิล ได้ตั้งอนุสรณ์ขึ้นเพื่อเชิดชูเกียรติของคิม อิล-ซ็อง เนื่องในโอกาสวันเกิดปีที่ 60 อนุสรณ์นั้นประกอบด้วยรูปปั้นของคิม อิล-ซ็องคนเดียว ผายมือและมองไปยังนครเปียงยาง ห้าปีต่อมา รูปปั้นถูกเคลือบด้วยทองคำเปลว แต่ไม่นานก็ถูกลอกออกหลังเติ้ง เสี่ยวผิง เดินทางมาเยือนเปียงยางและได้แสดงความผิดหวังที่เห็นเงินสนับสนุนของจีนถูกนำไปใช้จ่ายกับอะไรเช่นนี้

หลังคิมจ็องอิลเสียชีวิตในปี 2011 รูปปั้นในลักษณะคล้ายกันของเขาได้ถูกตั้งขึ้นทางเหนือของรูปปั้นคิมอิลซ็อง ในเวลาเดียวกันนั้น รูปปั้นของคิมอิลซ็องยังได้รับการปรับแก้ให้ใบหน้าดูชราลงและมีสีหน้าที่ยิ้มแย้ม ชุดเหมาตัวเดิมของคิมอิลซ็องยังถูกปรับแก้เป็นชุดสูทแบบตะวันตก ส่วนรูปปั้นของคิมจ็องอิลเมื่อแรกเปิดรูปปั้นนั้นแสดงรูปของเขาสวมเสื้อคลุมตัวยาว แต่ต่อมาก็ได้ถูกปรับแก้เป็นเสื้อปาร์กาที่เขาใส่จนเป็นเอกลักษณ์ แหล่งข้อมูลของเกาหลีใต้ประมาณการณ์ค่าใช้จ่ายเพิ่มเติมในการสร้างรูปปั้นของคิมจ็องอิลขึ้นใหม่อยู่ที่ราว 10 ล้านดอลลาร์ โดยที่ชาวเกาหลีเหนือที่ทำงานอยู่นอกประเทศมีคำสั่งให้ต้องส่งเงินจำนวน 150 ดอลลาร์ต่อคน มาเพื่อสนับสนุนการก่อสร้างรูปปั้นนี้

ลักษณะ
------

ด้านหลังรูปปั้นใจกลางของอนุสรณ์เป็นผนังของพิพิธภัณฑ์ปฏิวัติเกาหลี แสดงภาพจิตรกรรมฝาผนังโมเสกเป็นภาพทิวทัศน์จากภูเขาแพ็กดู ซึ่งถือเป็นเขาศักดิ์สิทธิ์แห่งการปฏิวัติ ตลอดสองฝั่งข้างของรูปปั้น ออกมาจากอาคารพิพิธภัณฑ์ยังมีรูปปั้นที่แสดงทหาร คนงาน และชาวนา ในการปฏิวัติสังคมนิยมและความดิ้นรนเพื่อต้านทานชาวญี่ปุ่น รูปปั้นแถวยาวนี้มีความสูงราว 5 เมตร

ผู้ที่เดินทางไปยังอนุสรณ์สถาน ทั้งคนท้องถิ่นและชาวต่างชาติ จะถูกคาดหวังว่าต้องโค้งคำนับและวางดอกไม้เพื่อแสดงความเคารพ รูปปั้นทั้งสองนั้นสามารถถ่ายภาพได้ แต่จะต้องถ่ายภาพให้เห็นรูปปั้นทั้งตัวเท่านั้น การถ่ายภาพโดยตัดเน้นใกล้แค่ใบหน้าหรือส่วนอื่นใดของรูปปั้นเพียงอย่างเดียวนั้นห้ามกระทำเป็นเด็ดขาด

อ้างอิง
-------

1. 1 2  Holden, T (July 19, 2012). "A Journey into the Hermit kingdom of North Korea". BBC. สืบค้นเมื่อ 2021-09-11.
2. ↑  "Mansu Hill Grand Monument". Tongil Tours. คลังข้อมูลเก่าเก็บจากแหล่งเดิมเมื่อ 2023-03-04. สืบค้นเมื่อ 2023-02-19.
3. ↑  "Mansudae Grand Monument". *Lonely Planet*. สืบค้นเมื่อ 2017-03-06. Every itinerary features this larger-than-life bronze statue of the Great Leader, to which a statue of Kim Jong-il in his trademark parka was added in 2012 following the Dear Leader’s death. The first statue was unveiled in 1972 to celebrate Kim Il-sung's 60th birthday. It was originally covered in gold leaf, but apparently at the objection of the Chinese, who were effectively funding the North Korean economy, this was later removed in favour of the scrubbed bronze on display today.
4. 1 2  Jeppesen, Travis (July 10, 2018). *See You Again in Pyongyang*. Hachette. pp. 54–55. ISBN 9780316509152.
5. ↑  Willoughby, Robert (2014). *North Korea: The Bradt Travel Guide* (Third ed.). Chalfront: Bradt Travel Guides. p. 132. ISBN 978-1-84162-476-1.
6. ↑  Firn, Mike (December 5, 2012). "Kim Jong-il personality cult costs North Korea £62m". Daily Telegraph.
7. ↑  Vale, Paul (2012-04-13). "North Korea Statues: Kim Jong-Un Attends Ceremony In Pyongyang For Unveiling Of Family Monuments". *The Huffington Post UK*. AOL (UK) Limited. สืบค้นเมื่อ 2017-03-06. North Korean leader Kim Jong-Un has attended a ceremony to unveil the country’s latest political monuments - a statue of his late father Kim Jong-il, which stands next to that of his grandfather, Kim il-Sung. The twin behemoths, created from bronze, form the centre-piece of the Mansudae Grand Monument in the capital, Pyongyang.

คอมมอนส์ มีภาพและสื่อเกี่ยวกับ:  
**อนุสรณ์สถานใหญ่เขามันซู**